3 vas wat glo ietermagog wou verkoop | Netwerk24
3 vas wat glo ietermagog wou verkoop
Deur Marietie Louw-Carstens 17 Mei 2017 12:42
Dié ietermagog is Maandag in ’n voertuig by ‘n winkelsentrum in Tzaneen gekry. Foto: SAPD
Drie mans wat glo ’n ietermagog by die Lifestyle-winkelsentrum in Tzaneen wou verkoop, is agter tralies.
Lt.kol. Moatshe Ngoepe, polisiewoordvoerder in Limpopo, sê die ietermagog is Maandag lewend in ’n motor in die parkeergebied by die winkelsentrum gekry.
Ngoepe sê die diefstal en smokkelary van ietermagogs neem toe in Limpopo.
Simba Simango (32), Jacob Thosago (27) en Chipo Maphosa (19) het Dinsdag vlugtig in die landdroshof in Tzaneen verskyn. Hulle is in aanhouding en sal Vrydag om borgtog aansoek doen.
In Desember verlede jaar is Moses Munyai (24) en Mbavhalelo Masunda (21) buite Louis Trichardt in hegtenis geneem nadat hulle twee ietermagogs by hulle gehad het.
Die diere was in streepsakke in ’n bakkie. Die polisie het ook op ’n jaggeweer en ammunisie beslag gelê. Die twee ietermagogs is ook in bewaring by die departement van omgewingsake in Limpopo.
Munyai en Masunda is steeds in aanhouding. Hulle sal later vanjaar weer in die landdroshof in Louis Trichardt verskyn.
Victor Ratombo van Thohoyandou wat in Oktober 2014 in Louis Trichardt met ’n ietermagog betrap is, is onlangs swaar gestraf. Foto: Zoutpansberger
Ngoepe sê Victor Mulalo Ratombo (37) van Thohoyandou wat in Oktober 2014 in Louis Trichardt met ’n ietermagog betrap is, is onlangs swaar gestraf.
Hy wou die ietermagog by die taxistaanplek in Louis Trichardt verkwansel.
Ratombo het onlangs in die landdroshof in Waterval skuld beken op ’n aanklag van die onwettige besit van ’n bedreigde spesie.
Hy is tot drie jaar gevangenisstraf of ’n boete van R40 000 gevonnis.
Ngoepe sê Ratombo dien tronkstraf uit.
Volgens hom was daar onlangs ook voorvalle in Bela-Bela (Warmbad) en Ohrigstad waar mense glo met ietermagogs wou handel dryf.
Ietermagogs is wêreldwyd tot op die rand van uitwissing gestroop en het die heel hoogste bewaringstatus. Tydens verlede jaar se konvensie oor die internasionale handel in bedreigde spesies (Cites) se COP17-beraad wat in Johannesburg gehou is, is die ietermagog op Bylae 1 van die lys van bedreigde spesies geplaas. Dit beteken daar mag geensins met dié diere handel gedryf word nie.
Ietermagogs se skubbe is uiters gesog in Oosterse en Suid-Asiatiese lande. Die soogdiere se liggaamsdele word ook in tradisionele medisyne gebruik.
Meer oor: Sapd | Tzaneen | In Hegtenis
‘Beskerm die ietermagog’
Veldwagter geskors wat ietermagog skop
Ietermagog erger as renosters gestroop